በጥቃቅንና አነስተኛ ኢንተርፕራይዞች ልማት ዘርፍ በሥልጠና ፣በቴክኖሎጂ አቅርቦት የተገኙ ውጤቶች አበረታች መሆናቸው ተገለጸ
በባህር ዳር ከተማ ለአምስተኛ ጊዜ እየተካሄደ ያለውን የኢትዮጵያ ከተሞች ሳምንት ምክንያት በማድረግ በተዘጋጀ የፓናል ውይይት ላይ “የሥራ ዕድል ፈጠራ ስኬቶቻችን፣ የማኑፋክቸሪንግ ዘርፍ ልማት ተግዳሮቶችና ቀጣይ የትኩረት አቅጣጫ” በሚል ርዕስ የኤጀንሲው ዋና ዳሬክተር አቶ ገብረመስቀል ጫላ ባቀረቡት ጽሁፍ እንደገለጹት በእድገትና ትራንስፎርሜሽን አቅድ ዘመን በጥቃቅንና አነስተኛ ኢንተርፕራይዞችና በማኑፋክቸሪንግ  ልማት ዘርፍ አበረታች ውጤቶች ተመዝግበዋል፡፡እንደ ዋና ዳሬክተሩ የጥቃቅንና አነስተኛ አንቀሳቃሾችን የክህሎት አቅም በመገንባት በገበያ ተወዳዳሪና ብቁ እንዲሆኑ በንግድ ሥራ አመራር፣ በቴክኒክና በመሰል ዘርፎች ሥልጠና እንዲያገኙ ተደርጓል፡፡ከሥራ እድል ፈጠራ አንፃርም በእድገትና ትራንስፎርሜሽን አቅድ የመጀመሪ ሶስት ዓመታት 3,964,621 ዜጎችን ተጠቃሚ ማድረግ እንደተቻለ ዋና ዳይሬክተሩ በጹሁፋቸው አብራርተዋል፡፡በዘርፉ የሚታውን የፋይናስ ችግር ለማቃለል በተደረገ ጥረት በ2003 ዓም አንድ ቢሊዮን ይጠጋ ነበርውን የብድር አቅርቦት በማሳደግ በ2005 ዓም 2 ነጥብ 73 ቢሊዮን ብር ለአንቀሳቃሾች መሰራጨቱን አቶ ገብረመስቀል አስታውቀዋል፡፡የገበያ እድል በማስፋፋት ረገድ በእድገትና ትራንስፎርሜሽን ዕቅድ የመጀመሪ ሶስት ዓመታት የ14ነጥብ 17 ቢሊዮን ብር የገበያ ትስስር ለመፍጠር መቻሉን ዋና ዳሬክተሩ አውስተው በዚህም 38 በመቶ የሚሆኑ ሴቶች ተጠቃሚ እንደሆኑ አብራርተዋል፡፡በማኑፋክቸሪንግ ዘርፍ ለተሰማሩ አንቀሳቃሾች በመንግሥት በኩል በተደረገ ድጋፍ   ውጤታማ ኢንተርፕራይዞቸ መፍጠር እንደተቻለ የገለጹት አቶ ገብረመስቀል፤የጨርቃ ጨርቅና ባህላዊ አልባሳት፣የዕደ ጥበብና ባልትና ምርቶችን ወደ አፍሪካ፣አውሮፓ፣ አረብና አሜሪካ ገበያዎች በመላክ በ2005 ከ21 ሚሊየን ዶላር በላይ ከዘርፉ የውጪ ምንዛሪ እንደተገኘ ተናግረዋል፡፡በቀሪው የእድገትና ትራንስፎርሜሽን አቅድ ዘመን በጥቃቅንና አነስተኛ ኢንተርፕራይዞችና  በማኑፋክቸሪንግ ልማት የሚታዩትን የኪራይ ሰብሳቢነት፣ የጠባቂነት፣ የአንድ ማዕከል አገልግሎት በአግባቡ አለመተግበር፣የማምረቻ መሳሪያ እጥረት፣ የማምረቻና መሸጫ ቦታዎች በበቂ ደረጃ ያለመኖርና መሰል ተግዳሮቶችን በመቅረፍ ዘርፎቹ ለአገር እድገት ያላቸውን አስተዎጽኦ ማጠናከር የሁሉም ባለድርሻ አካላት ሃላፊነት መሆኑን አስታውቀዋል፡፡ዋና ዳሬክተሩ ባቀረቡት ማብራሪያ ላይ በተሳታፊዎች አስተያየት የተሰነዘረ ሲሆን በአስተያየቶቹ ላይ ተጨማሪ ማብራሪያ ከመድረኩ ተሰጥቷል፡፡ በውይይት መድረኩ ላይ ከ190 በላይ ከተሞች፣ ከፌደራልና ከክልል መሥሪያ ቤቶች የመጡ የሥራ ሃላፊዎችን ተሳታፊ ሆነዋል፡፡ 